Gianni Infantino u Alexander Ceferin se jżuru Malta f'Ġunju u Settembru rispettivament Il-president tal-FIFA Gianni Infantino u l-president tal-UEFA Aleksander Ceferin aċċettaw stedina mill-Malta Football Association biex iżuru l-pajjiżna bħala parti miċ-ċelebrazzjonijiet tal-assoċjazzjoni għall-120 anniversarju tagħha. Matul il-laqgħa tal-Kunsill tat-Tlieta, il-president tal-MFA Bjorn Vassallo ħabbar li Infantino għandu jasal Malta fil-bidu ta' Ġunju u matul iż-żjara tiegħu f'Malta se jkun qed jieħu sehem fl-inawgurazzjoni tal-Mużew tal-Football tal-MFA li se jkun fil-Millennium Stand Level 2 fl-Istadium Nazzjonali f'Ta' Qali. Dan hekk kif fl-2015, Infantino kien żar Malta fl-irwol preċedenti tiegħu ta' Segretarju Ġenerali tal-UEFA meta pajjiżna kien ospita l-Kumitat Eżekuttiv tal-UEFA, taħt il-presidenza ta' Michel Platini. Min-naħa l-oħra, Ceferin mistenni jżur Malta f'Settembru. Matul iż-żjara tiegħu, is-Sloven se jattendi għall-partita ta' kwalifikazzjoni tat-Tazza tad-Dinja ta' Malta kontra Ċipru fl-Istadium Nazzjonali fl-1 ta' Settembru. Miżjud ma' dan, iż-żjara ta' Ceferin se tikkoinċidi wkoll mat-tqegħid tal-ewwel ġebla taċ-Ċentru Nazzjonali tal-Football.